Τάκης Μόσχος

Ο Τάκης Μόσχος (1951 – 29 Απριλίου 2019) ήταν Έλληνας ηθοποιός του θεάτρου, του κινηματογράφου και της τηλεόρασης.

Βιογραφικά στοιχεία 

Γεννήθηκε στη Χαλκίδα το 1951 και μεγάλωσε συντηρητικά σε μια οικογένεια αυστηρών αρχών. Ο πατέρας του ήταν αστυνομικός. Φοίτησε στη νομική σχολή του Αριστοτελείου Πανεπιστημίου Θεσσαλονίκης χωρίς να αποφοιτήσει.  

Κατά την περίοδο της χούντας έφυγε στη Γερμανία, όπου ξεκίνησε να σπουδάζει κοινωνιολογία την οποία τελικά παράτησε και ασχολήθηκε με τον πειραματικό κινηματογράφο στη σχολή Städelschule. Παράλληλα δούλευε ως μοντέλο σε φωτογραφίσεις μόδας.  

Όταν επέστρεψε στην Ελλάδα, αρχικά δούλεψε ως μοντέλο και στη συνέχεια ως ηθοποιός. Ο Τάκης Μόσχος, όπως είχε παραδεχθεί και ο ίδιος σε μια από τις τελευταίες συνεντεύξεις του, έζησε μία πολυτάραχη ζωή με πολλές καταχρήσεις και ουσίες, αλλά κατάφερε να γλιτώσει. Η περιπέτεια που έζησε τον έσπρωξε να αλλάξει τη ζωή του και να φύγει από την Αθήνα. Εγκαταστάθηκε μόνιμα στο νησί της Σκοπέλου, όπου και έζησε τα τελευταία δεκαοκτώ χρόνια της ζωής του. Απεβίωσε σε ηλικία 68 ετών, στις 29 Απριλίου 2019, σε νοσοκομείο της Αθήνας όπου είχε μεταφερθεί μετά από πολλαπλά εγκεφαλικά επεισόδια. Ετάφη με απλό και λιτό τρόπο στη Σκόπελο.

Καριέρα 
Κατά τη διάρκεια της κινηματογραφικής του καριέρας, ο Τάκης Μόσχος ερμήνευσε πολλούς αντισυμβατικούς ρόλους. Για τα ελληνικά δεδομένα υπήρξε ένας «κινηματογραφικός ηθοποιός» ταυτισμένος με το επαναστατημένο σινεμά. Μαζί με τον ηθοποιό Τάκη Σπυριδάκη (†), ήταν ο αγαπημένος συνεργάτης του σκηνοθέτη Νίκου Νικολαΐδη. 

 Το 1982, πήρε τον πρώτο του επαγγελματικό ρόλο στην ταινία του Γιώργου Κατακουζηνού Άγγελος. Μια ταινία που ασχολήθηκε με το θέμα της ομοφυλοφιλίας στην Ελλάδα, προκάλεσε σειρά αντιδράσεων ήδη πριν γυριστεί και της οποίας το σενάριο αρχικά απορρίφθηκε από το Υπουργείο Πολιτισμού.

 Το 1983, η συμμετοχή του στην ταινία του Νίκου Νικολαΐδη Γλυκιά συμμορία, στον ρόλο του Αργύρη, δημιούργησε αίσθηση. Η ταινία απέσπασε συνολικά δέκα βραβεία.
 Το 1985, η κινηματογραφική του παρουσία στο ρόλο του ποιητή Ναπολέοντα Λαπαθιώτη στην ταινία Μετέωρο και σκιά υπήρξε αξιοσημείωτη και ο Μόσχος κέρδισε το βραβείο Α' Ανδρικού Ρόλου.
 Τις δεκαετίες του '80 και '90 πήρε μέρος σε διάφορες θεατρικές παραστάσεις σε όλη την Ελλάδα, ενώ εμφανίσθηκε και σε ορισμένα τηλεοπτικά σίριαλ.
 Τον Ιούλιο του 2012 συμμετείχε στην παράσταση Αντιγόνη του Σοφοκλή, στο Μικρό θέατρο Παλαιάς Επιδαύρου, ως μέλος της ομάδας ΑΣΙΠΚΑ στον ρόλο του Κρέοντα.
 Η τελευταία του θεατρική εμφάνιση ήταν το 2018, στην παράσταση του ΔΗΠΕΘΕ Κοζάνης Ρωμαίος και Ιουλιέτα, στον ρόλο του πατέρα Λαυρέντιου.
 Στη Σκόπελο είχε ιδρύσει και σκηνοθετούσε μία ομάδα από ερασιτέχνες, την Ερασιτεχνική Θεατρική Ομάδα Σκοπέλου (ΕΘΟΣ), με την οποία ανέβαζε δυο παραστάσεις το χρόνο και γυρνούσαν εκεί και στα γύρω νησιά, σαν μπουλούκι.

Φιλμογραφία

Βραβεύσεις 

 1985 – Βραβείο Α' Ανδρικού Ρόλου στο 26ο Φεστιβάλ Ελληνικού Κινηματογράφου Θεσσαλονίκης

Παραπομπές

Πηγές

 «Τάκης Μόσχος» — 10 Απριλίου 2014, Προπαγάνδα
 «Ο Τάκης Σπυριδάκης θυμάται τη "Γλυκιά Συμμορία" και τις ατάκες» — 14 Σεπτεμβρίου 2019, Η Μηχανή του Χρόνου
 «Takis Moschos» — Wikidata

Έλληνες άνδρες ηθοποιοί κινηματογράφου
Έλληνες άνδρες ηθοποιοί θεάτρου
Έλληνες άνδρες ηθοποιοί τηλεόρασης